Nafarroako Parlamentuko Mahaiak, 2020ko urriaren 26an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Marta Álvarez Alonso andreak aurkezturiko galdera, COVID-19aren pandemiak eragindako ezohiko gastuak arintzeko egoitzak finantzatzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2020ko urriaren 26an

Lehendakaria: Unai Hualde Iglesias

GALDERAREN TESTUA

PES-Nafarroako Gorteetako kide den eta Navarra Suma talde parlamentarioari atxikita dagoen Marta Álvarez Alonso andreak, Legebiltzarreko Erregelamenduko 188. artikuluan eta hurrengoetan ezarritakoaren babesean, galdera hau aurkezten du, idatziz erantzun dakion:

1. Galdera hau egin den egunean, Eskubide Sozialetako Departamentuak diru-kopururik bideratu al du egoitzetara COVID-19aren pandemiak eragindako ezohiko gastuak arintzeko?

2. Hala baldin bada, zenbat?

3. Zenbateko horretatik, zenbat etorri da Estatuaren ezohiko funtsetik eta zenbat Departamentuaren funts propioetatik?

4. Zenbatekoren bat ordaindu bada, ordaintzeko ebazpenaren edo ebazpenen data eta horien kopia.

5. Zenbatekoren bat ordaindu bada, zein izan dira banaketa-irizpideak?

6. Ba al dute zenbateko horiek zerikusirik kontseilariak maiatzaren 8an egoitzetarako iragarritako 2,3 milioiekin? Horrela ez bada, desadostasunak zergatik gertatzen diren azaltzea nahi dugu.

7. Zertarako bidali zion mezu bat idazkari nagusi teknikoak Nafarroako Udal eta Kontzejuen Federazioari 2020ko maiatzaren 14an, osasun-krisiak eta/edo hari aurre egiteko neurriek eragindako zerbitzu-aldaketak edo -ordainketak kudeatzeko toki entitateei eskatuko zitzaizkien datuen berri emateko? Mezu elektroniko horrek ekintzaren bat ekarri al du berekin?

Iruñean, 2020ko urriaren 20an

Foru parlamentaria: Marta Álvarez Alonso